钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《杂义》第十一
## 钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《杂义》第十一

六爻相杂，惟其时物也。君子用时，小人用物，《易》道备
矣。

“相杂” ，谓君子小人同乎一卦。“用时” 者，谓适时之变，则用无不利。“用物” 者，谓物物适情，虽微时必变；天地万物，贤愚虽殊，而无出《易》者矣，故曰“备。”

《屯》六变而《比》，《比》六变而《同人》，《同人》六变而《蛊》，《蛊》六变
而《剥》，《剥》六变而《大过》，《大过》六变而《遁》，《遁》六变而《睽》，《睽》
六变而《夬》，《夬》六变而《井》，《井》六变而《渐》，《渐》六变而《兑》，《兑》
六变而《既济》终焉。

今《易》并至，未济终焉，而关氏此则以《既济》为终者，盖未济者，入《屯》之首也。天地不交，坎离不接，是未济也。天地始交，云雷相遇，然后有屯也。文王仲尼，终之以《未济》者，时可知矣。然“终焉” 二字，疑非仲尼之辞，盖后人传写之误也。夫既者，尽也，尽济则终焉，此义为得也。“六六而变” 未详。

天地之气，相摩而鸣，相击而形。

凡鸣者，皆气相摩击也。形，谓形于外也。

人之动者，鸣乎言，形乎文，得其道则吉，失其理则凶。
言成文曰辞，故曰：“辨吉凶者存乎辞。”

“《爻》有险易” ，辞各言其所之也。

“乾坤”以卦之主也。六卦用则乾坤何为乎？

八卦其致用惟六耳

故尧舜垂衣裳而天下治，六官用，我无为矣。

此解“尧舜取诸《乾坤》。”

《小过》一时之用也；《大过》一世之用也。

此所以明分大小之义也。若“杵臼” 者，一时之用而已，谷不长在臼也，栋梁为一世所居，不可挠也。

《豫》者，备也。物备不忧乎用，事备不忧乎理，不忧则乐
可知也，故豫，乐也。

“人事” 犹知则能理也。

《屯》，“万物生也”，物生无不屯者也。

“动物胎卵，植物勾屈” ，其物初生时，无不屯难也。

事成无不由难者也。

“不艰难而成” ，成者非功也，盖已成而人不知其理也。

《需》，须也。人之所需，莫大乎饮食，故“需养也。”

饮食人之大欲

《小畜系辞》云：“密云不雨，自我西郊。” 《小过》六、五爻云：“密云不雨，自我西郊，公弋取彼在穴。” 是义同《小畜》一卦。

然则“小之”一也，畜过异时焉。

“时可畜过” ，他皆仿此。

《临》，大也。所临大则天下之民尊，无不尊至大也。

此“真主统一天下之《卦》。”

故曰“至临”，言无不至也。

道无不至，则世无不尊。

“始盛”者，由衰而益者也；“始衰”者，由盛而损者也。

如贫贱者，得百金之资，九品之禄，则自为盛也，盖衰中得益者也；富贵者，减万金之资，降一品之禄，则自为衰也，盖盛中得损者也。势相形耳。

故“损益”盛衰之始也。

言富贵贫贱才衰方盛，便觉其分别，由人心自然也。

圣人以此施之于典礼，推之于时运，必使济其衰，戒
其盛，行乎《易》中矣。

《易》曰：“危者使平，济衰也。易者使倾，戒盛也。” 卦爻二五居中，少悔吝，故礼为皇极之门也，无不由门而出也。

“殷因于夏礼”，所损益可知也。“周因于商礼”，所损益可
知也。

“夏人尚忠，至忠则少敬，故殷人尚敬” ，盖政弊则救之也。运衰则盛之至也，至敬则不文，故周人尚文，亦救殷政之弊也。夫文者，和之也，和之太过则荡，不及则局促，是以循环相救者，礼也。三十年为世，百世三千年也。此言三王典礼，则时运可以推也。

故夏以金德，垂四百馀年；殷以水德，垂六百馀年；周
以木德，垂八百馀年。得其道也，数不能逃。

金生数四成九，水生一成六，木生三成八。夏得生数，殷周得成数。故“四百六百八百年不能逃其数” ，所以然者，礼得其时也。

后王不能应其数者，礼不行乎《易》中者也；

《系辞》谓“行乎典礼” 者，盖明相因相益之道也。后王若汉晋而下，虽成正统，而不及三代之永者，盖不行乎典礼，如三代之纯懿者也，故以言之。

《蒙昧》者，厥道求乎明。

暗者求明昧者求贤

《明夷》，亦昧也，非不明，盖伤之尔。

名皆昧而实不同

《咸》，大地之交也。《𢘆》，天地之久也。人不交不久，故《咸》。𢘆，
人道之统也。

凡人相交、得其道则久而不开。交不以道、非交也，故不久。下经以《咸》《𢘆》为首者、所以统其道也。

《鼎》变新也，变无不动。

“动则观其变” 之谓也；

“震”，动也。动无不止。

形躁好静

《艮》，止也。止无不渐。渐，进也。万物无不有渐渐，其圣人
之进乎。

“渐进如四时” ，无暴寒遽热也。

“古者无为而治，百姓日用而不知”，其渐之然乎？

“民可使由之，不可使知之” ，盖得《渐》之道也。

《兑》，见也，以其阴柔外形乎；《㢲》，伏也，以其阴柔内蕴乎。

《兑》阴爻在上，是形于外；《㢲》阴爻在下，是“蕴于内。” 人“悦” 必以形容，“㢲” 必以蕴蓄，阴阳之常理也。

《无妄》而灾者，灾也。有《妄》而灾者，则其所宜，非灾之也。
明乎外物者自睽，故曰“睽外也。”

杂上明外也。凡人外能明白、则无苟合，故曰“睽” 也。

明白内者，家自齐，故曰“家人内”也。

《离》下，明内也。凡人内能明白，则无乱行。

君子泰则小人否，小人泰则君子否，故曰“反其类也。”

君子以君子为类，小人以小人为类，《否》《泰》反是。

“《履》之而不处,”，其周公欤.？“《需》之而不进”，其仲尼欤？

此解《系辞履卦》，因人事明之也。周公摄政而不处也，仲尼所顺行其道也，道既不行，则反鲁著书，有待而不进也。

“《不处》不进”，其时乎。

《不处》者，以其时有主也。《不进》者，以其时无道也。。